फरायसुलिनिख्रुइ फरायसाफोरखौ खम गुर्थ’ होयो नामा सोरखारा ? : आसामाव फरायसुलिफोरखौ सोलोंथायाव दावगाहोनो बायदि बिथांखि लानाया गनायथाव आरो बाखनायथाव। नाथाय समाजाव फरायसा-फरायसुलि मोननैबो आथोनखौ समान मेगनजों नायोना ? बे मोनसे गिदिर सोंलु। बे बेलायाव फरायसुलिफोरखौ दावखो होनो थाखाय गोबां सम-सम बिथांखि लानाय नुयो सोरखारखौ । नाथाय गोदोनि समाव आइजोफोरा लेखा फरायाव सोलोंथाइ लानायाव बारा दावगानो हायाखैमोन । बिनिखायनो आइजो माहारिखौ सोलोंथाइ होनो सोरखारा गोबां मोजां बिथांखिफोरबो लानाय जादों । बिदि गोनां राहा लानायनि थाखाय दिनै फरायसुलिफोराबो लेखा फरायाव सोलोंथाइ लानानै मोजां फिथाइ दिन्थिनाय नुनो मोनो । बिदि होननानै हौवा माहारियाबो उनफिन नङा आरो आइजो माहारिखौ मुं सुनो सानाखै। नाथाय नुबाय थानाय मोनसे बिथांखिनि सायाव बुंनो सानदों । बिदिनो दासान्दै सोरखारनि ” प्रग्यान भारती” बिथांखिनि बेन्दोङाव आसाम सोरखारा हायारसेकेन्दारीनि आनजादाव सेथि थाखोआव उथ्रिसारनो हानाय फरायसुलिफोरनो होनाय ” ड० बाणीकान्त काकति बान्था ” थामहिनबा स्कुटी राननायफोरा जोबबायानो। बे बान्थानि नोजोर आरो थांखिखौ नायोब्ला अब्ला बिनि फिननायाव बुंनाय जागोनदि फरायसुलिफोरा सोलोंथायनि बेलायाव मोननाय जाफुंसारखौ गनायथि होनायनि असिलाजों बिसोरनो मोनसे बान्था होनाय जादों। नाथाय रोंगौथिनि मुङाव बे बादि फरायसा-फरायसुलिनि गेजेराव फारागथि लाबोनाया मोजां जादोंना ? बिनि फिननायखौ सोर होगोन ? फरायसुलिखौ थुलुंगाखां होनानै फरायसाफोरनि थाखाय जेबो गोयैया माबा बानबुंथि दंना ? 60 जौखोन्दो मोननाय फरायसुलि सासेनो बे बान्था होनायाव थुलुंगाखां होगोन बे थार बाथ्रा, नाथाय बिनि उलथायै 80-90 जौखोन्दो मोननाय फरायसानो बे खामानिया मा सोलोंथाइ होगोन ? जुदि बुंनाय जायोब्ला आइजोफोरखौ जौगाहोनो थाखाय बे बिथांखिखौ लानाय जादों अब्ला आइजो जौगाहोनायनि थार ओंथिया बेनो जागोन नामा ? हौवाफोरनिख्रुइ आइजोफोरखौ गोबां सुबिदा होनानै समाजा गोख्रों जाया, अब्ला बिखौ नेवसिलायनाय होननानै बुंनो नांगोन। हौवाफोरजों लोगोसे दावगा लांफानो थाखाय नांगौबादि सुबिदा होनायासो आइजोफोरखौ जौगा होनायनि थार थांखि जागोन बादि सानजायो। जोबनायाव सोरखारनिसिम खावलायनाय जायोदि सोलोंसानि थाखाय लानाय बिथांखिफोरा बिसायख’थिनि थाखायल’ जायाबालानो सोलोंसानि रोंगौथिखौ सनमान होनानै आथोननि फारागथि लायाबालानो समान मोनथायनि बिथांखि फैगोन समफोराव लानांगौ। बिदि खालामोब्ला गासैबो गोरों फरायसा-फरायसुलिफोरा समान थुलुंगाखां मोनगोन । अब्ला बे थुलुंगाखाङानो बयनिबो थाखाय मोजां जागोन होननानै साननो हागोन ।